  Анжелика Тихонова корреспондент 21-тӥ толсуре Ижкарын Калыкъёслэн эшъяськон юртазы «Пичи Чеберайёс но Батыръёс – выль сямен» элькун фестиваль-вожвылъяськонын вормисьёсты пусйизы. Отчы Удмуртиысь но бускель улосвылъёсысь 60 пиналъёсты но соослэсь дышетӥсьёссэс, визьнодасьёссэс, анай-атайёссэс ӧтчазы. Пумиськонэ ивортодэтъя «Удмуртия» агентстволэн корреспондентэз но вуылӥз. Туэ вожвылъяськон азьвыл аръёслэсь мукетгес радъяськиз. Нылпи садъёсы ветлӥсь пиналъёс сяна, нырысьсэ покчи классъёсын дышетскисьёс но пыриськизы. Нош эшшо Удмуртилэн палэназ улӥсьёслэсь но куриськонъёссэс кутӥзы. Оглом жюрилэн ёзчиосыз 421 куриськонъёсты эскеризы. Фестиваль-вожвылъяськонэз радъясь «Удмурт нылкышно кенеш» огазеяськонлэн тӧроез Елена Миннигараева верамъя, ужъёс азьло аръёсы сярысь кужмогес луизы. Азьвыл, тани кылем арын, тросэз видео лэсьтыны шугъяськизы. Нош туэ уноез соос ӧнерлыко лэсьтэмын ини, тыршемын, сюлмаськемын. Шӧдӥське, крезьгуръя ӧнерчиосты но ӧтчамын, этнографиез но тодо, историез но бугыръямын шуыса. Малы ке шуоно куинетӥ уж вал вашкала арбери сярысь мадьыны, вераны. Пиналъёс сое тодо, дышетӥсьёссы валэктэмын, мар со сыӵе. Сыӵе мур тодон-валанэнызы висъяськизы Елена Миннигараева, «Удмурт нылкышно кенеш» огазеяськонлэн тӧроезСо пусйиз, жюрилэн ёзчиосыз ужъёсты туж кема эскеризы шуыса, бадӟым саклык удмурт кылэз ӟеч тодэмзылы висъязы. Озьы, нылпи садъёсы ветлӥсьёс но покчи классъёсын дышетскисьёс пӧлысь уйпал, шор, лымшор ёросъёсысь но карысь 10 «Пичи Чеберайёсты» но 10 «Пичи Батыръёсты» бырйизы. Со сяна, «Мусокай», «Визьмокай», «Шӧртчи», «Визьлюк», «Усточи», «Визьпог», «Дыдыкай», «Кибашлы» но «Покчи Кылчи» номинациосын вормисьёсты шараязы. Йылпумъян ужрадэз Выль арлы тупатыса ортчытӥзы. Пиналъёсты «Ӟечбур!» газетысь геройёс – Гири но Капа – удмурт шантрапа – шулдыртӥзы. Со сяна, куное Тол Бабай но Лымы ныл ветлӥзы. Соос пиналъёсын шудӥзы, чеберъям вож кыз котыртӥ бергазы, кырӟазы, кылбуръёссэс кылзӥзы. Школаын дышетскисьёс пӧлын одӥгез вормись Балезино ёросысь Быдыпи гуртысь Ваня Емельянов луиз. Со «Уйпал Батыр» нимез басьтӥз. Мон тулкымъяськыса дасяськи. Возьматӥ, кызьы мон кылбур мачкыны быгатӥсько но нырысетӥ места басьтӥ Ваня Емельянов, «Уйпал Батыр – 2021»Озьы ик «Уйпал Батыр» луиз, но нылпи садъёсы ветлӥсьёс пӧлын, Глаз ёросысь Эбга гуртысь Тимофей Булдаков. Роман атаез пусйиз, пизы удмурт но, ӟуч но сямен кырӟаны яратэ, ёросазы пӧртэм конкурсъёсы мыло-кыдо пыриське. Семьяын ми ӟуч сяменгес вераськиськом, озьы ке но, удмурт кылэз медаз вунэтэ шуыса, вераськыны мед быгатозы шуыса тыршиськом. Кӧня ке будӥзы ке, малпасько, быгатозы вераськыны удмурт кылын Роман Булдаков, вожвылъяськонэ пыриськись Тимофей Булдаковлэн атаезКез ёросысь Бадӟым Олып гуртысь Сергей Волков школаын дышетскисьёс пӧлын «Визьнодӥ» луиз. Наталья анаезлэн кылъёсызъя, пиез конкурслы луыса туж трос выльзэ тодӥз, рэп лыдӟыны дышетскиз, картошка вуштонэн тодматскиз. Со вожвылъяськон туж кулэ шуыса пусйиз. Удмурт кылэз возёно, пиналъёслы верано, кыӵе со чебер, кыӵе соин лякыт вераськыны. Мед соослэн мылкыдзы ӝутскоз сое дышетыны Наталья Волкова, вожвылъяськонэ пыриськись Сергей Волковлэн анаезИжкарысь 40 номеро школаын дышетскись Вера Шулакова «Кар Чеберай» нимез басьтӥз. Нылаш карын улэ ке но, чылк-чылк удмурт кылын вераське. Анаез Наталья Шулакова пусъе, карын удмурт кылэз утён – бадӟым уж, со бордын кужмысь тыршоно. Милям вань выжымы удмурт. <…> Соос дауръёс ӵоже удмурт кылын вераськизы. Соос дауръёс ӵоже удмурт культураез утизы. Мынам, анайлэн кадь, ӧвӧл эрике нылпие вылын сое дугдытыны. Соин ик ми туж тыршиськом. Валамон, карын со шуг, малы ке шуоно нылпи садмы ӟуч вал, школаын удмурт кылэз ум дышетӥське. Но монэ шумпоттэ, нылы вала удмурт кыллэсь кулэлыксэ, вала, со сое мукетъёсызлэсь висъя шуыса. Кемалась ик ӧвӧл, со мыным шуиз: "Мама, мон будӥ ке, нылпиосыным удмурт сямен верасько". Со мон понна вал туж бадӟым вормон. Мон туж оскисько, бадӟым будыса, солэн таӵе малпанъёсыз уз быре шуыса Наталья Шулакова, вожвылъяськонэ пыриськись Вера Шулаковалэн анаезВожвылъяськонын вань вормисьёслы но призёръёслы дуно кузьымъёс но дипломъёс сётӥзы. Пусъём, ужрад улсын нылпиослы «Тыро-пыдо» I тодослыко конференциын вормисьёсты но пусйизы. Соос но кузьымъёсын но дипломъёсын бертӥзы. Тодэ вайытом, Татарстанын удмурт лулчеберетъя «Мудорвай» вожвылъяськонлы йылпумъянъёс лэсьтӥзы.  Тегъёс: Ижкар нылпиос Удмуртия вожвылъяськон удмуртъёс пичиЧеберайёсноБатыръёс  